text: Naturfredningsforeningen: Vi håber på kompenserende tiltag
  27 februar 2016 kl. 15.51
  Ved Naturfredningsforeningen i Esbjerg håber de på, at Eva Kjer Hansens afgang som minister kan åbne op for nogle kompenserende tiltag.
  Der er tændt et spinkelt håb ved Naturfredningsforeningen i Esbjerg, efter Eva Kjer Hansen lørdag meddelte, at hun trækker sig som miljø- og fødevareminister.
  - Vi ser en mulighed for, at man nu kan få aftalt nogle kompenserende foranstaltninger, som de Konservative har spurgt efter – senest ved samrådet i tirsdags, hvor ministeren var fuldkommen afvisende. Der ser vi et spinkelt håb, siger Henrik Præstholm, der er næstformand i Naturfredningsforeningen i Esbjerg, til TV SYD.
  Han mener ikke, Eva Kjer Hansen har lyttet til kritikerne.
  - Hun har ikke været lydhør overfor de indvendinger, der har været mod den omfattende landbrugspakke, som givetvis hjælper nogle landmænd, men som ikke løser landbrugets problem, mener Henrik Præstholm.
  